钦定古今图书集成/明伦汇编/人事典/第007卷 > 《本草纲目》 > 《人精集解》
## 钦定古今图书集成/明伦汇编/人事典/第007卷 > 《本草纲目》 > 《人精集解》

李时珍曰：“营气之粹，化而为精，聚于命门。命门者，精
血之府也。男子二八而精满，一升六合，养而充之，可
得三升；损而丧之，不及一升。谓精为䘒者，精非血不
化也；谓精为宝者，精非气不养也。故血盛则精长，气
聚则精盈。邪术家蛊惑愚人，取童女交媾，饮女精液；
或以己精和其天癸，吞咽服食，呼为铅汞，以为秘方。”
放恣贪淫，甘食秽滓，促其天年。愚之甚矣，又将谁
尤？按鲍景翔云：“神为气主，神动则气随。气为水母，气
聚则水生。故人之一身，贪心动则津生，哀心动则泪
生，愧心动则汗生，欲心动则精生。”